คลังเผยผลจัดเก็บรายได้ปีงบ 59 อยู่ที่ 2.39 ล้านลบ. สูงกว่าเป้า 2.7%
คลัง เผยผลจัดเก็บรายได้ปีงบ 59 (ต.ค.58 - ก.ย.59) อยู่ที่ 2.39 ล้านลบ. สูงกว่าเป้า 2.7% โดยสาเหตุหลักจากการนำส่งรายได้จากการประมูลใบอนุญาตให้ใช้คลื่นความถี่ย่าน 900 และ 1800 MHz (4G)
19 ต.ค. 2559

นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า ผลการจัดเก็บรายได้รัฐบาลสุทธิปีงบประมาณ 2559 (ต.ค.58 – ก.ย.59) จัดเก็บได้ 2,393,500 ล้านบาท สูงกว่าประมาณการตามเอกสารงบประมาณ (2,330,000 ล้านบาท) 63,500 ล้านบาท หรือ 2.7% และสูงกว่าประมาณการรวมงบประมาณรายจ่ายเพิ่มเติม (2,386,000 ล้านบาท) จำนวน 7,500 ล้านบาท หรือ 0.3% นอกจากนี้ ยังสูงกว่าช่วงเดียวกันปีที่แล้วจำนวน 180,104 ล้านบาท หรือ 8.1% โดยสาเหตุหลักมาจากการนำส่งรายได้จากการประมูลใบอนุญาตให้ใช้คลื่นความถี่ย่าน 900 และ 1800 MHz (4G) 56,273 ล้านบาท
นอกจากนี้ การนำส่งรายได้ของรัฐวิสาหกิจสูงกว่าประมาณการ 13,727 ล้านบาท หรือ 11.4% การจัดเก็บภาษีน้ำมัน สูงกว่าประมาณการ 11,667 ล้านบาท หรือ 7.0% การจัดเก็บภาษีสรรพสามิตรถยนต์ สูงกว่าประมาณการ 7,264 ล้านบาท หรือ 7.8% และการจัดเก็บภาษีเงินได้บุคคลธรรมดา สูงกว่าประมาณการ 5,831 ล้านบาท หรือ 1.9%
ทั้งนี้จากการฟื้นตัวอย่างต่อเนื่องของเศรษฐกิจ ประกอบกับความพยายามในการบริหารจัดการการจัดเก็บรายได้ของกระทรวงการคลัง ส่งผลให้การจัดเก็บรายได้รัฐบาลสุทธิปีงบประมาณ 2559 สูงกว่าประมาณการที่รวมงบประมาณรายจ่ายเพิ่มเติม ซึ่งเป็นปัจจัยที่ช่วยเสริมสร้างสภาพคล่องและสนับสนุนให้ฐานะการคลังของประเทศมีความเข้มแข็งเอื้อต่อการดำเนินนโยบายเพื่อสนับสนุนการขยายตัวของระบบเศรษฐกิจในปีงบประมาณถัดไป
ขณะที่เฉพาะเดือน ก.ย.59 รัฐบาลจัดเก็บรายได้สุทธิ 213,047 ล้านบาท สูงกว่าประมาณการ 955 ล้านบาท หรือ 0.5% (ต่ำกว่าเดือนเดียวกันปีที่แล้ว 0.7%) โดยการจัดเก็บรายได้ของส่วนราชการอื่นสูงกว่าประมาณการ 4,440 ล้านบาท หรือ 75.7% เนื่องจากการรับรู้เงินส่วนเกินจากการจำหน่ายพันธบัตรและการนำส่งค่าขายทรัพย์สินและบริการอื่นๆ ที่สูงกว่าประมาณการ การนำส่งรายได้ของรัฐวิสาหกิจสูงกว่าประมาณการ 3,533 ล้านบาท หรือ 39.9% เนื่องจากการนำส่งรายได้ของ บจม. ปตท. และเหมืองแร่บินตูลู ประเทศมาเลเซียที่สูงกว่าประมาณการไว้
สำหรับการจัดเก็บภาษีมูลค่าเพิ่มต่ำกว่าประมาณการ 6,790 ล้านบาท หรือ 10.0% โดยมีสาเหตุสำคัญจากภาษีมูลค่าเพิ่มจากการนำเข้าจัดเก็บได้ต่ำกว่าประมาณการ 5,731 ล้านบาท หรือร้อยละ 20.1 เนื่องจากได้รับผลกระทบจากราคาน้ำมันดิบที่ลดลง สำหรับภาษีมูลค่าเพิ่มจากการบริโภคในประเทศต่ำกว่าประมาณการ 1,060 ล้านบาท หรือ 2.7%